钦定古今图书集成/理学汇编/文学典/第153卷 > 徐师曾文体明辩 > 《上大法颂表》梁·简文帝
## 钦定古今图书集成/理学汇编/文学典/第153卷 > 徐师曾文体明辩 > 《上大法颂表》梁·简文帝

臣纲言：“臣闻至理隆而德音阐，成功臻而颂声作。在
乎奚斯，考甫神雀嘉树，或止事乎区中，庆昭乎一物。
犹且手舞足蹈，传式方来；况迺道出百王，义高三代，
而可阁笔韬词，咏歌不作者也？伏惟陛下天上天下，
妙觉之理独圆；三千大千，无缘之慈普被。慧舟匪隔，
法力无垠，躬纡尊极，降宣至理，泽雨无偏，心田受润。”
是以九围共溺，并识归涯，万国均梦，一日俱晓。佛法
之胜事，国家之至美，稽之上古，未有斯盛，雅颂之作，
不可阙也。谨上《大法颂》一首，曹丕从征之赋，刘坦游
侍之谈，曾无连类，伏兼悚恧，不胜喜悦之诚。谨遣状
诏锺超宝，奉表献颂以闻。